Cristina Toma Cochinescu și-a anunțat, luni, candidatura, la alegerile locale din 9 iunie, la funcția de primar al Ploieștiului. Fost consilier local, în perioada 2020 – 2021, Cristina Toma Cochinescu va candida din partea Partidului România ECO.
"Sunt ploieşteancă, mamă a patru copii, având o vastă experiență juridică şi implicată cu pasiune în comunitate. Pe 9 iunie voi candida pentru funcția de Primar al Municipiului Ploieşti.
Dincolo de un program electoral pe care îl voi aplica cu prioritate, vă ofer loialitate, normalitate şi seriozitate. Administrația oraşului va fi ca mine: ambițioasă, curajoasă, muncitoare şi cu dragoste de oameni.
Vă mulțumesc pentru încrederea pe care o simt din partea voastră, aceasta va aduce schimbarea pe care o dorim! În curând voi prezenta echipa de consilieri alături de care vom transforma, împreună, Ploieştiul.
Pentru activitatea mea profesională şi programul electoral gândit cu grijă pentru oraşul nostru, accesați site-ul https://cristinacochinescu.ro/", a anunțat, luni, pe pagina de Facebook, Cristina Toma Cochinescu.
Contactată telefonic, Cristina Toma Cochinescu a precizat că deține funcția de președinte al organizației Ploiești – Partidului România ECO.
"Nu mă consider un politician în sensul clasic al cuvântului, ci candidez din postura de locuitor al Ploieștiului implicată activ și sincer în comunitate", a precizat Cristina Toma Cochinescu.
Cristina Toma Cochinescu a fost consilier local în perioada 2020 – 2021. Aceasta a obținut un mandat de ales local pe listele Partidului Prahova în Acțiune.
"Eu mi-am dat demisia, în 2021, din Prahova în Acțiune ca urmare a faptului că principiile partidului nu au mai coincis cu cele ale mele.
În consecință mi-am asumat și pierderea funcției de consilier local", a explicat Cristina Toma Cochinescu, precizând că formațiunea politică România ECO va avea, la alegerile din 9 iunie, liste complete atât la Consiliul Local, cât și la Consiliul Județean.
Cristina Toma Cochinescu a precizat că este membru fondator al Partidului România ECO, iar printre ceilalți membri fondatori se numără și Răzvan Stănciulescu.